廌葺介堂元聿作詩某次韵
作者：李廌
朝代：宋

paragraphs: 吾生一漂梗，觸焉泊東周。
十年歎流滯，吞默垂遠猷。
胸中猶汪陂，萬頃蟠一甌。
輿羽欺鎰金，寸木傲岑樓。
圖南平生志，腐鼠詎能留。
寸心徒自憞，雙鬢颯先秋。
物理有否泰，奚爲久休囚。
尚愛東方朔，處汙能若浮。
悲鳴非不切，歲月老驊騮。
莫笑掃一室，吾心若虛舟。
會當掃天下，歸老卧滄洲。